Britannian yleisradioyhtiö BBC uutisoi Helsingin luonnontieteellisen museon chileläisistä asukeista.

Britannian yleisradioyhtiö BBC kertoo kansainvälisille lukijakunnalle Helsingin myrkyllisistä hämähäkeistä, joita piileksii Helsingin luonnontieteellisessä museossa. BBC spekuloi, että ne voivat levitä muuallekin kaupunkiin.

Suomessa on jo vuosikymmeniä tiedetty ja uutisoitu museon ruskohämähäkeistä (Loxosceles laeta), joiden uskottiin välillä jo olevan katoamassa. Kyseessä on alun perin eteläamerikkalainen eläin, jota pidetään chileläisenä. Ei ole varmuutta miten kanta pääsi museoon. BBC:n nettijutun mukaan se saattoi tulla Etelä-Amerikasta tulleiden omenoiden mukaan tai sitten pakkauksessa, jossa oli tutkimuskäyttöön tarkoitettuja jyrsijöitä. Ensimmäiset havainnot tehtiin jo 1960-luvun alussa, kun ammatikseen eläimiä luokittelevat tutkijat kiinnostuivat ympäri pöytiä vipeltävistä ötököistä.

Ruskohämähäkin purema on kivulias ja voi BBC:n mukaan johtaa jopa kuolemaan, jos myrkky pääsee veronkiertoon. Ilmeisesti siksi uutisessa puhutaan tappajahämähäkeissä. Kyseinen ruskohämähäkki on kaltaisistaan myrkyllisin. Luonnonvaraisena se elää ainakin Chilessä.

Ruskohämähäkki loikkasi Chilestä Suomeen.­

Voi levitä eduskuntaan?

BBC:n toimittaja Henry Nicholls on vieraillut museossa yöaikaan hämähäkkijahdissa. Siellä arkaa ja pientä, koloissa piileskelevää otusta ei juuri pelätä sen teoreettisesta vaarallisuudesta huolimatta. Tiettävästi hämähäkki on kerran purrut rakennustyömiestä, joka selvisi ilman pysyviä vammoja.

Nicholls spekuloi jutussa kuinka hämähäkki voisi levitä Helsingin keskustan alla kulkevissa valtavissa tunneliverkostoissa, jotka ovat kivenheiton päässä Etu-Töölössä sijaitsevasta museosta. Toimittaja kiinnittää huomiota myös siihen, että eduskuntatalolle on vain 200 metriä matkaa. Hän kertoo kuulleensa museoväen leikinlaskua, kuinka ”joku niistä voisi vaikka purra pääministeriä”.

Uskomaton ötökkä

Kovin montaa ruskohämähäkkiä ei ole 1960-luvun alussa tarvittu Helsingin museon valloitukseen. Yksi naaras voi laskea 50-150 munaa, joista kuoriutuu minihämähäkkejä. Ruskohämähäkki on myös vähäruokainen. Eräs amerikkalainen tutkija teki 1970-luvulla ilkeän kokeen, jossa hän antoi koehämähäkkien olla ilma ravintoa ja vettä.

Urokset kuolivat ensin, mutta moni naarashämähäkki sinnitteli puolitoista vuotta ilman ruokaa ja juomaa. Yksi pärjäsi 755 päivää, eli yli kaksi vuotta ennen kuin kuukahti. Helsingissä oleva kanta on onnekseen päässyt paljon parempiin oloihin.